Mistä on kyse? Vakuutusoikeus hylkäsi joensuulaismiehen valituksen opintotukien takaisinperinnästä

Mies sai Kelalta yli 1100 euron laskun, sillä työnantaja myöhästyi palkanmaksussa yhden päivän

Joensuulaisopiskelijan palkanmaksun myöhästyminen vuorokaudella toi Kelalta yli 1 100 euron takaisinperintälaskun. Asiaa puitiin aina vakuutusoikeudessa asti ja joensuulaismies joutuu nyt maksamaan laskun Kansaneläkelaitokselle.

Vakuutusoikeuden mukaan asiassa ei tullut esille seikkoja, joiden mukaan opintotuen takaisinperinnästä voitaisiin kohtuussyistä osittainkaan luopua. Jutun opintotuen muutoksenhakulautakunnalle hävinnyt mies on pettynyt oikeuden päätökseen.

– Tämä on käsittämätöntä ja epäoikeudenmukaista. Tuntuu uskomattomalta, että Kelan toiminta tapauksessa olisi oikein. Miksi minun pitää maksaa työnantajan virheestä, joensuulaismies kysyy.

Palkka myöhästyi päivällä

Tapaus juontaa juurensa vuoteen 2010. Mies aloitti yliopisto-opinnot 1. syyskuuta 2010. Miehen työnantaja kuitenkin myöhästyi elokuun palkanmaksusta niin, että palkka tuli tilille samana päivänä opintojen aloittamisen kanssa. Tämä aiheutti tulorajan ylityksen ja hänelle maksettiin Kelan mukaan liikaa opintotukea.

Miksi minun pitää maksaa työnantajan virheestä? Joensuulaismies

– Työnantaja on myöntänyt, että palkanmaksun myöhästyminen johtui heistä. Työsopimuksessani luki, että palkka maksetaan kuun viimeinen päivä. Tästä on lähetetty myös työnantajan selvitys vakuutusoikeudelle, mies kertoo.

Myöhästymisen seurauksena mieheltä perittiin takaisin kahden kuukauden opintorahat korkoineen. Laskua tuli yhteensä 1 149 euroa. Vakuutusoikeuden mukaan palkanmaksun myöhästyminen päivällä ei ole ollut poikkeuksellista, sillä miehen aiemmin samana vuonna saadut palkat on maksettu niin ikään myöhässä.

– Kyseessä on joka tapauksessa työnantajan virhe, joka ei johtunut minusta. Vetosin valituksessani aikaisempaan samantyyliseen vakuutusoikeuden ratkaisuun, jossa miehen palkka maksettiin myöhässä yrityksen konkurssin takia. Siinä päätös kääntyi opiskelijan eduksi. Omassakin tapauksessa palkanmaksun myöhästyminen johtui itsestäni riippumattomista asioista, mutta päätös oli erilainen. En ymmärrä miksi, mies valittelee.

Päätöksestä ei voi valittaa

Asia on nyt loppuunkäsitelty, sillä vakuutusoikeus on alallaan ylin oikeusaste. Joensuulaismies odottaa nyt lopullista laskua Kelalta. Opiskelut jäivät mieheltä lopulta kesken.

On ikävä nähdä, että asia jää tähän ja se toistuu jonkun toisen kohdalla uudestaan. Joensuulaismies

– On ikävä nähdä, että asia jää tähän ja se toistuu jonkun toisen kohdalla uudestaan. Vaikka laissa on on mahdollisuus takaisinperinnästä luopumiseen tässä tapauksessa, sitä ei käytetty. On käsittämätöntä, ettei ihmisten arkitodellisuutta nähdä. Lopetin aikoinaan opiskelut, sillä se ei ollut enää taloudellisesti kannattavaa, osin tämän tapauksen takia. Minusta ei tullut korkeasti koulutettua, kiitos näiden laintulkitsijoiden.